DA Den Europæiske Unions Tidende C 351/27

Meddelelse om indledning af en udløbsundersøgelse samt af delvise interimsundersøgelser og en delvis interimsundersøgelse på eget initiativ af antidumpingforanstaltningerne vedrørende importen af citronsyre med oprindelse i Folkerepublikken Kina

2013/C 351/06

Efter offentliggørelsen af en meddelelse om det forestående udløb (1) af gyldigheden af antidumpingforanstaltningerne vedrørende importen af citronsyre med oprindelse i Folkerepublikken Kina har Europa-Kommissionen (»Kommissionen«) modtaget anmodninger om en fornyet undersøgelse i henhold til artikel 11, stk. 2 og 3, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (2) (»grundforordningen«).

Kommissionen har tillige besluttet på eget initiativ at indlede en delvis interimsundersøgelse af antidumpingforanstaltningerne vedrørende importen af citronsyre med oprindelse i Folkerepublikken Kina i henhold til grundforordningens artikel 11, stk. 3. Undersøgelsen er begrænset til at omfatte en undersøgelse af foranstaltningens form og af skade.

1. Anmodninger om fornyede undersøgelser og indledning på eget initiativ

1.1. Anmodning om en udløbsundersøgelse

Anmodningen om udløbsundersøgelse blev indgivet den 2. august 2013 af SA Citrique Belge og Jungbunzlauer Austria AG (»ansøgerne«) på vegne af producenter, der tegner sig for 100 % af EU-produktionen af citronsyre.

1.2. Anmodning om en delvis interimsundersøgelse, der er begrænset til at omfatte undersøgelsen af dumping for så vidt angår Laiwu Taihe Biochemistry Co. Ltd (»Laiwu Taihe«)

Anmodningen om en delvis interimsundersøgelse blev indgivet den 10. oktober 2013 af de samme ansøgere på vegne af producenter, der tegner sig for 100 % af EU-produktionen af citronsyre.

Den delvise interimsundersøgelse er begrænset til at omfatte en undersøgelse af dumping for så vidt angår Laiwu Taihe Biochemistry Co. Ltd (»Laiwu Taihe«).

1.3. Delvis interimsundersøgelse på eget initiativ

Kommissionen har besluttet på eget initiativ at indlede en delvis interimsundersøgelse af antidumpingforanstaltningerne vedrørende importen af citronsyre med oprindelse i Folkerepublikken Kina i henhold til grundforordningens artikel 11, stk. 3. Undersøgelsen er begrænset til at omfatte en undersøgelse af foranstaltningens form og af skade.

2. Mulighed for anmodning om en fornyet undersøgelse i henhold til grundforordningens artikel 11, stk. 3

Hvis en af de interesserede parter mener, at det er berettiget at foretage en fornyet undersøgelse af foranstaltningerne af andre grunde end dem, der er anført i denne indledningsmeddelelse, (f.eks. ny beregning af dumpingmargen), kan den pågældende part anmode om en fornyet undersøgelse i overensstemmelse med grundforordningens artikel 11, stk. 3.

Parter, der ønsker at anmode om en sådan fornyet undersøgelse, kan henvende sig til Kommissionen på adressen nedenfor.

Hvis sådanne anmodninger fremsættes i tide og ikke hindrer afslutningen af de ovennævnte undersøgelser inden for den fastsatte frist, vil Kommissionen bestræbe sig på at tage dem med i betragtning i forbindelse med denne undersøgelse.

3. Den undersøgte vare

Den vare, der er genstand for denne undersøgelse, er citronsyre og trinatriumcitrat 2-hydrat (»den undersøgte vare« eller »citronsyre«), i øjeblikket henhørende under KN-kode 2918 14 00 og ex 2918 15 00 og med oprindelse i Folkerepublikken Kina (»Kina«), det pågældende land.

4. Gældende foranstaltninger

De gældende foranstaltninger er en endelig antidumpingtold indført ved Rådets forordning (EF) nr. 1193/2008 (3).

Ved afgørelse 2008/899/EF (4) godtog Kommissionen pristilsagn fra syv eksporterende producenter i Kina samt China Chamber of Commerce of Metals, Minerals & Chemicals Importers & Exporters.

Ved afgørelse 2012/501/EU (5) trak Kommissionen tilsagnet fra en af de eksporterende producenter, dvs. Laiwu Taihe, tilbage

5. Årsagerne til de fornyede undersøgelser

5.1. Begrundelse for udløbsundersøgelsen

Anmodningen begrundes med, at foranstaltningernes bortfald sandsynligvis vil medføre fortsat dumping og fornyet skade for EU-erhvervsgrenen.

5.1.1. Påstand om sandsynligheden for fortsat dumping

Eftersom Kina (»det pågældende land«) i betragtning af bestemmelserne i grundforordningens artikel 2, stk. 7, betragtes som et land uden markedsøkonomi, fastsatte ansøgerne den normale værdi for de eksporterende producenter fra Kina, der ikke blev indrømmet markedsøkonomisk behandling i forbindelse med den undersøgelse, som førte til de gældende foranstaltninger, på grundlag af prisen i et tredjeland med markedsøkonomi, nemlig Canada. For de virksomheder, der blev indrømmet markedsøkonomisk behandling i forbindelse med den undersøgelse, som førte til de gældende foranstaltninger, er der blevet fastsat en normal værdi på grundlag af en beregnet normal værdi (produktionsomkostninger, salgs- og administrationsomkostninger og andre generalomkostninger (SA&G) samt fortjeneste) i Kina, da det påstås, at der ikke er et repræsentativt hjemmemarkedssalg. Påstanden om sandsynligheden for fortsat dumping er baseret på en sammenligning af den normale værdi som ovenfor fastsat og eksportprisen (ab fabrik) på den undersøgte vare ved salg til eksport til Unionen.

På dette grundlag er de beregnede dumpingmargener betydelige for det pågældende land.

5.1.2. Påstand om sandsynlighed for fornyet skade

Ansøgerne hævder, at der er sandsynlighed for fornyet skade. I den henseende har ansøgerne fremlagt beviser for, at såfremt man lader foranstaltningerne udløbe, vil det nuværende importniveau af den undersøgte vare fra det pågældende land til Unionen formodentlig stige på grund af uudnyttet kapacitet i det pågældende land, handelshindringerne for det pågældende land i USA, Brasilien, Thailand og Ukraine og EU-markedets tiltrækningskraft. Det påstås tillige, at eksporten til andre tredjelande foregår til meget lavere priser end til Unionen.

Endelig hævder ansøgerne, at skaden primært er blevet afhjulpet på grund af foranstaltningerne, og at enhver genoptagelse af en betydelig import fra det pågældende land til dumpingpriser sandsynligvis vil påføre EU-erhvervsgrenen fornyet skade, hvis foranstaltningerne får lov til at udløbe.

5.2. Begrundelse for den delvise interimsundersøgelse

Anmodningen i henhold til artikel 11, stk. 3, er baseret på ansøgernes umiddelbare beviser for, at de omstændigheder, som lå til grund for indførelsen af de gældende foranstaltninger, for så vidt angår Laiwu Taihe og for så vidt angår dumpingaspektet, har ændret sig, og at disse ændringer er af varig karakter.

Ansøgerne fremlagde umiddelbare beviser for, at Laiwu Taihe har øget sin produktionskapacitet og udvidet sit varesortiment siden sidste undersøgelsesperiode. Ansøgerne fremlagde også en beregning af en dumpingmargen, der var baseret på en sammenligning af en beregnet normal værdi (produktionsomkostninger, salgs- og administrationsomkostninger og andre generalomkostninger (SA&G) samt fortjeneste) i Kina under hensyn til påstanden om manglende repræsentativt hjemmemarkedssalg og på eksportpriserne fra Laiwu Taihe til Unionen. Denne beregning indikerer, at dumpingmargenen tilsyneladende er højere end niveauet for de nuværende foranstaltninger.

Ansøgerne hævder derfor, at opretholdelsen af foranstaltningerne på det eksisterende niveau, som blev fastsat på grundlag af omfanget af den tidligere konstaterede dumping, ikke længere synes tilstrækkelig til at opveje virkningerne af den skadelige dumping.

5.3. Begrundelse for en delvis interimsundersøgelse på eget initiativ

For så vidt angår foranstaltningerne og skade har Kommissionen tilstrækkelige beviser for, at de omstændigheder, som lå til grund for indførelsen af de gældende foranstaltninger, har ændret sig, og at disse ændringer er af varig karakter.

Særligt synes det af Kommissionens oplysninger at fremgå, at de omkostningsvariabler, som den ikke-skadevoldende pris er blevet baseret på med henblik på at beregne tilsagnenes minimumsimportpris, har ændret sig. Disse ændringer har haft en betydelig indvirkning på EU-erhvervsgrenens samlede resultater.

Alle disse udviklinger er tilsyneladende af varig karakter og underbygger derfor nødvendigheden for en fornyet undersøgelse af foranstaltningernes nuværende form og en undersøgelse af konklusionerne om skade. På denne baggrund ser det ud til, at den fortsatte opretholdelse af foranstaltninger på det nuværende niveau ikke længere er tilstrækkelig til at afhjælpe virkningerne af den skadelige dumping.

6. Procedure

Kommissionen fastslår efter høring af Det Rådgivende Udvalg, at der foreligger tilstrækkelige beviser til at begrunde indledningen af en udløbsundersøgelse, en delvis interimsundersøgelse, som er begrænset til undersøgelsen af Laiwu Taihes dumpingmargen, og en delvis interimsundersøgelse på eget initiativ af foranstaltningerne og skade, og indleder derfor fornyede undersøgelser i henhold til grundforordningens artikel 11, stk. 2 og stk. 3.

Udløbsundersøgelsen vil fastslå, om der er sandsynlighed for, at foranstaltningernes udløb vil føre til fortsat eller fornyet dumping af den undersøgte vare med oprindelse i det pågældende land og fortsat eller fornyet skade for EU-erhvervsgrenen.

Undersøgelsen vil også vurdere behovet for at videreføre, fjerne eller ændre de eksisterende foranstaltninger.

6.1.1. Undersøgelse af de eksporterende producenter

6.1.1.1. Procedure for udvælgelse af eksporterende producenter, der skal undersøges i Kina

I betragtning af det potentielt store antal eksporterende producenter i Kina, som er berørt af denne udløbsundersøgelse og delvise interimsundersøgelse, og for at afslutte undersøgelsen inden for den lovbestemte frist kan Kommissionen begrænse antallet af eksporterende producenter, der skal indgå i undersøgelsen, til et rimeligt antal ved at udtage en stikprøve (denne proces benævnes også »anvendelse af stikprøver«). Anvendelsen af stikprøver vil foregå i overensstemmelse med grundforordningens artikel 17.

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksporterende producenter eller deres repræsentanter, herunder også de parter, som ikke samarbejdede i den undersøgelse, der førte til de foranstaltninger, der undersøges i denne fornyede undersøgelse, om at give sig til kende over for Kommissionen. Dette skal de gøre senest 15 dage efter datoen for offentliggørelsen af denne meddelelse i Den Europæiske Unions Tidende, medmindre andet er angivet, ved at indberette de oplysninger om deres virksomhed(er) til Kommissionen, som der anmodes om i bilag I til denne meddelelse.

Kommissionen vil desuden kontakte myndighederne i Folkerepublikken Kina og alle kendte sammenslutninger af eksporterende producenter for at indhente de oplysninger, som den anser for nødvendige for at udtage stikprøven af eksporterende producenter.

Alle interesserede parter, der ønsker at indgive oplysninger, som er relevante for at udtage stikprøven, med undtagelse af de oplysninger, der anmodes om ovenfor, skal gøre dette senest 21 dage efter offentliggørelsen af denne meddelelse i Den Europæiske Unions Tidende, medmindre andet er angivet.

Hvis en stikprøve er nødvendig, kan de eksporterende producenter udvælges ud fra den største repræsentative eksportmængde til Unionen, som med rimelighed kan undersøges inden for den tid, der er til rådighed. Kommissionen orienterer alle kendte eksporterende producenter, myndighederne i det pågældende land og sammenslutninger af eksporterende producenter, om nødvendigt gennem myndighederne i det pågældende land, om hvilke virksomheder der er blevet udvalgt til at indgå i stikprøven.

For at indhente de oplysninger, som Kommissionen anser for nødvendige til sin undersøgelse af de eksporterende producenter, vil den sende spørgeskemaer til de eksporterende producenter, der er udvalgt til stikprøven, til alle kendte sammenslutninger af eksporterende producenter samt til myndighederne i Kina.

Alle de eksporterende producenter, der er udvalgt til stikprøven og enhver kendt sammenslutning af eksporterende producenter skal indsende et udfyldt spørgeskema senest 37 dage efter, at de har fået meddelelse om, at de indgår i stikprøven, medmindre andet er angivet.

Spørgeskemaet skal bl.a. indeholde oplysninger om den eksporterende producents virksomheds/virksomheders struktur, virksomhedens/virksomhedernes aktiviteter i forbindelse med den undersøgte vare, produktionsomkostninger, salg af den undersøgte vare på det pågældende lands hjemmemarked og salg af den undersøgte vare til Unionen.

6.1.1.2. Procedure for Laiwu Taihe

Kommissionen sender et spørgeskema til Laiwu Taihe for at indhente de oplysninger, som den anser for nødvendige til dens undersøgelse vedrørende Laiwu Taihe.

Laiwu Taihe skal indsende det udfyldte spørgeskema senest 37 dage efter offentliggørelsen af denne meddelelse i Den Europæiske Unions Tidende, medmindre andet er angivet.

Spørgeskemaet skal bl.a. indeholde oplysninger om den eksporterende producents virksomheds struktur, virksomhedens aktiviteter i forbindelse med den undersøgte vare, produktionsomkostninger, salg af den undersøgte vare på det pågældende lands hjemmemarked og salg af den undersøgte vare til Unionen.

Kommissionen sender også denne virksomhed en formular om anmodning om markedsøkonomisk behandling. Laiwu Taihe skal indsende den udfyldte formular om anmodning om markedsøkonomisk behandling senest 21 dage efter offentliggørelsen af denne meddelelse i Den Europæiske Unions Tidende, medmindre andet er angivet. Hvis Laiwu Taihe er af den opfattelse, at den driver virksomhed under markedsøkonomiske vilkår i forbindelse med fremstilling og salg af den undersøgte vare, kan virksomheden indgive en behørigt begrundet anmodning om markedsøkonomisk behandling i henhold til grundforordningens artikel 2, stk. 7, litra b). Der vil blive indrømmet markedsøkonomisk behandling, hvis vurderingen af anmodningen om markedsøkonomisk behandling viser, at kriterierne i grundforordningens artikel 2, stk. 7, litra c) (6), er opfyldt. Hvis Laiwu Taihe indrømmes markedsøkonomisk behandling, vil virksomhedens dumpingmargen, i det omfang det er muligt, blive beregnet ud fra dens egen normale værdi og eksportpriser, jf. grundforordningens artikel 2, stk. 7, litra b), jf. dog brug af de foreliggende faktiske oplysninger i henhold til grundforordningens artikel 18.

6.1.2. Valg af tredjeland med markedsøkonomi til udløbsundersøgelsen og den delvise interimsundersøgelse, der er begrænset til dumpingaspektet for så vidt angår Laiwu Taihe

I henhold til grundforordningens artikel 2, stk. 7, litra a), fastsættes den normale værdi i tilfælde af import fra Kina på grundlag af prisen eller den beregnede værdi i et tredjeland med markedsøkonomi, jf. dog bestemmelserne i punkt 6.1.1.2 ovenfor.

I den tidligere undersøgelse blev Canada benyttet som et tredjeland med markedsøkonomi med henblik på at fastsætte den normale værdi for Kina. I forbindelse med nærværende undersøgelse påtænker Kommissionen igen at benytte Canada. Interesserede parter opfordres hermed til at fremsætte bemærkninger om, hvorvidt dette valg er velegnet, senest 10 dage efter datoen for offentliggørelsen af denne meddelelse i Den Europæiske Unions Tidende.

6.1.3. Undersøgelse af ikke forretningsmæssigt forbundne importører (7) (8)

Ikke forretningsmæssigt forbundne importører af den undersøgte vare fra Kina til Unionen opfordres til at deltage i denne undersøgelse.

I betragtning af det potentielt store antal ikke forretningsmæssigt forbundne importører, som er berørt af denne udløbsundersøgelse og delvise interimsundersøgelse, og for at afslutte den fornyede undersøgelse inden for den lovbestemte frist kan Kommissionen begrænse antallet af ikke forretningsmæssigt forbundne importører, der skal indgå i undersøgelsen, til et rimeligt antal, der vil blive undersøgt ved at udtage en stikprøve (denne proces benævnes også »anvendelse af stikprøver«). Anvendelsen af stikprøver vil foregå i overensstemmelse med grundforordningens artikel 17.

For at sætte Kommissionen i stand til at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle ikke forretningsmæssigt forbundne importører eller deres repræsentanter, herunder også de parter, som ikke samarbejdede i den undersøgelse, der førte til de foranstaltninger, der undersøges i denne fornyede undersøgelse, om at give sig til kende over for Kommissionen. Dette skal de gøre senest 15 dage efter offentliggørelsen af denne meddelelse i Den Europæiske Unions Tidende, medmindre andet er angivet, ved at indberette de oplysninger om deres virksomhed/virksomheder, der anmodes om i bilag II til denne meddelelse, til Kommissionen.

Kommissionen kan desuden kontakte alle kendte sammenslutninger af importører for at indhente de oplysninger, den anser for nødvendige for at udtage stikprøven af ikke forretningsmæssigt forbundne importører.

Alle interesserede parter, der ønsker at indgive oplysninger, som er relevante for at udtage stikprøven, med undtagelse af de oplysninger, der anmodes om ovenfor, skal gøre dette senest 21 dage efter offentliggørelsen af denne meddelelse i Den Europæiske Unions Tidende, medmindre andet er angivet.

Hvis det er nødvendigt at udtage en stikprøve, kan importørerne udvælges ud fra den største repræsentative salgsmængde af den undersøgte vare i Unionen, som med rimelighed kan undersøges inden for den tid, der er til rådighed. Kommissionen vil oplyse alle kendte ikke forretningsmæssigt forbundne importører og importørsammenslutninger om, hvilke virksomheder der er blevet udvalgt til at indgå i stikprøven.

For at indhente de oplysninger, som Kommissionen anser for nødvendige til sin undersøgelse, vil den sende spørgeskemaer til de ikke forretningsmæssigt forbundne importører, som indgår i stikprøven. Disse parter skal indsende et udfyldt spørgeskema senest 37 dage efter datoen for meddelelsen om stikprøveudtagelse, medmindre andet er angivet.

Spørgeskemaet skal bl.a. indeholde oplysninger om deres virksomheds/virksomheders struktur, virksomhedens/virksomhedernes aktiviteter i forbindelse med den undersøgte vare og om salget af den undersøgte vare.

6.2. Procedure for konstatering af sandsynligheden for fortsat eller fornyet skade

For at fastslå, om det er sandsynligt, at EU-erhvervsgrenen vil blive forvoldt fortsat eller fornyet skade, opfordres EU-producenterne af den undersøgte vare til at deltage i Kommissionens undersøgelse.

6.2.1. Undersøgelse af EU-producenter

For at indhente de oplysninger, som Kommissionen anser for nødvendige for sin undersøgelse af EU-producenterne, vil den sende spørgeskemaer til kendte EU-producenter: Citrique Belge SA og Jungbunzlauer Austria AG.

Førnævnte EU-producenter skal indsende det udfyldte spørgeskema senest 37 dage efter datoen for offentliggørelsen af denne meddelelse i Den Europæiske Unions Tidende, medmindre andet er angivet.

Spørgeskemaet skal bl.a. indeholde oplysninger om deres virksomheds/virksomheders struktur og den finansielle og økonomiske situation i virksomheden/virksomhederne.

Enhver EU-producent og sammenslutning af EU-producenter, som ikke er nævnt ovenfor, opfordres til straks at kontakte Kommissionen, fortrinsvis pr. e-mail, dog senest 15 dage efter offentliggørelsen af denne meddelelse i Den Europæiske Unions Tidende, medmindre andet er angivet, med henblik på at give sig selv til kende og anmode om et spørgeskema.

6.3. Procedure for vurdering af Unionens interesser

Hvis det kan bekræftes, at der er sandsynlighed for fortsat eller fornyet dumping og skade, vil der i henhold til grundforordningens artikel 21 blive truffet afgørelse om, hvorvidt det vil være i strid med Unionens interesser at opretholde antidumpingforanstaltningerne, der om fornødent ændres som resultatet af de delvise interimsundersøgelser. EU-producenter, importører og deres repræsentative sammenslutninger, brugere og deres repræsentative sammenslutninger samt repræsentative forbrugerorganisationer opfordres til at give sig til kende senest 15 dage efter offentliggørelsen af denne meddelelse i Den Europæiske Unions Tidende, medmindre andet er angivet. For at deltage i undersøgelsen skal de repræsentative forbrugerorganisationer inden for den samme tidsfrist påvise, at der er en objektiv forbindelse mellem deres aktiviteter og den undersøgte vare.

Parter, der giver sig til kende inden for ovenstående tidsfrist, kan indgive oplysninger til Kommissionen om Unionens interesser senest 37 dage efter offentliggørelsen af denne meddelelse i Den Europæiske Unions Tidende, medmindre andet er angivet. Oplysningerne kan enten indgives uformelt eller ved at udfylde et spørgeskema, der er udarbejdet af Kommissionen. I alle tilfælde vil oplysninger, der er indgivet i henhold til artikel 21, kun blive taget i betragtning, hvis de er underbygget med faktuelle beviser på indgivelsestidspunktet.

6.4. Andre skriftlige bemærkninger

I henhold til bestemmelserne i denne meddelelse opfordres alle interesserede parter til at tilkendegive deres synspunkter, indgive oplysninger og fremlægge dokumentation herfor. Medmindre andet er angivet, skal disse oplysninger med tilhørende dokumentation være Kommissionen i hænde senest 37 dage efter offentliggørelsen af denne meddelelse i Den Europæiske Unions Tidende.

6.5. Mulighed for at blive hørt af Kommissionens undersøgelsestjenester

Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For så vidt angår høringer om spørgsmål, der vedrører den indledende fase af undersøgelsen, skal anmodningen indgives senest 15 dage efter offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

6.6. Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Alle skriftlige bemærkninger, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (9).

Interesserede parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, jf. grundforordningens artikel 19, stk. 2. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en interesseret part indgiver fortrolige oplysninger uden at indgive et ikke-fortroligt sammendrag, der med hensyn til form og indhold opfylder kravene, kan der ses bort fra sådanne fortrolige oplysninger.

Interesserede parter anmodes om at indgive alle deres bemærkninger og anmodninger i elektronisk form (ikke-fortrolige bemærkninger via e-mail, fortrolige bemærkninger på CD-R/DVD) med angivelse af den pågældendes navn, adresse, e-mailadresse og telefon- og faxnummer. Fuldmagter, underskrevne certifikater og eventuelle opdateringer heraf, der ledsager formularer om anmodning om markedsøkonomisk behandling, samt besvarelser af spørgeskemaer skal imidlertid indgives på papir, dvs. pr. post eller ved aflevering på nedenstående adresse. Hvis en interesseret part ikke kan indgive sine bemærkninger og anmodninger i elektronisk form, skal den pågældende omgående kontakte Kommissionen, jf. grundforordningens artikel 18, stk. 2. Interesserede parter kan finde yderligere oplysninger om korrespondance med Kommissionen på de relevante sider på webstedet for Generaldirektoratet for Handel: http://ec.europa.eu/trade/tackling-unfair-trade/trade-defence

Kommissionens adresse:

Europa-Kommissionen Generaldirektoratet for Handel Direktorat H Kontor: N-105 08/020 1049 Bruxelles/Brussel BELGIQUE/BELGIË Fax +32 22956505 E-mail: TRADE-CITRIC-ACID-DUMPING@ec.europa.eu TRADE-CITRIC-ACID-INJURY@ec.europa.eu

7. Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part helt eller delvis undlader at samarbejde, og konklusionerne af undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde udvist samarbejdsvilje.

8. Høringskonsulent

Interesserede parter kan anmode om, at høringskonsulenten fra Generaldirektoratet for Handel griber ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål, der vedrører den indledende fase af undersøgelsen, skal anmodningen indgives senest 15 dage efter offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter i spørgsmål vedrørende bl.a. sandsynligheden for fortsat eller fornyet dumping med deraf følgende skade, dumping, skade og Unionens interesser.

Interesserede parter kan finde yderligere oplysninger og kontaktoplysninger på høringskonsulentens websider på webstedet for Generaldirektoratet for Handel: http://ec.europa.eu/commission_2010-2014/degucht/contact/hearing-officer/

9. Tidsplan for undersøgelsen

Undersøgelsen afsluttes senest 15 måneder efter datoen for offentliggørelsen af denne meddelelse i Den Europæiske Unions Tidende, jf. grundforordningens artikel 11, stk. 5.

10. Behandling af personoplysninger

Personoplysninger, som indsamles i forbindelse med denne undersøgelse, behandles i overensstemmelse med Europa-Parlamentets og Rådets forordning (EF) nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (10).

(1) EUT C 60 af 1.3.2013, s. 9.

(2) EUT L 343 af 22.12.2009, s. 51.

(3) EUT L 323 af 3.12.2008, s. 1.

(4) EUT L 323 af 3.12.2008, s. 62.

(5) EUT L 244 af 8.9.2012, s. 27.

(6) Den eksporterende producent skal navnlig påvise: i) at virksomhedens beslutninger og omkostninger træffes som reaktion på markedssignaler og uden nogen omfattende statslig indgriben, ii) at virksomhederne benytter ét klart sæt grundlæggende regnskabsforskrifter, som revideres uafhængigt i overensstemmelse med internationale regnskabsstandarder og anvendes til alle formål, iii) at ingen væsentlige fordrejninger er overført fra det tidligere ikke-markedsøkonomiske system, iv) at egnede love om konkurs og ejerforhold giver retlig sikkerhed og stabilitet og v) at valutaomregninger finder sted til markedskurs.

(7) Kun importører, der ikke er forretningsmæssigt forbundne med eksporterende producenter, kan indgå i stikprøven. Importører, som er forretningsmæssigt forbundne med eksporterende producenter, skal udfylde bilag I til spørgeskemaet for disse eksporterende producenter. En definition af en forretningsmæssigt forbundet part kan findes i fodnote 3 i bilag II til denne meddelelse.

(8) De oplysninger, som ikke forretningsmæssigt forbundne importører fremkommer med, kan også bruges i forbindelse med andre aspekter af denne undersøgelse end konstatering af dumping.

(9) Et dokument med påtegningen »Limited« er et fortroligt dokument i henhold til artikel 19 i Rådets forordning (EF) nr. 1225/2009 (EUT L 343 af 22.12.2009, s. 51) og artikel 6 i WTO-aftalen om anvendelse af artikel VI i GATT 1994 (antidumpingaftalen). Dokumentet er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(10) EFT L 8 af 12.1.2001, s. 1.

BILAG I